Droom-kuiers met Dana en Koos | Netwerk24
Droom-kuiers met Dana en Koos
Deur Vrystater 11 Mei 2021 05:00
Ek droom maar so by myself net om nie van eensaamheid te vergaan nie, want drome is soos vriende – jy kan hulle kies en koester.
Ek droom ek ry saam met Dana. Ek luister en hy gesels. Hy kalmeer my.
Ek kuier by Koos Kombuis en sy vrou. Ons stap langs die see, want water se krag laat my die wonder van die natuur opnuut besef.
Ek bel Nataniël en vra dat hy tog asseblief weer vir my die storie van die krewe in die bad water vertel. Net om weer 'n glimlag op hierdie ou droewige gesig onder die masker te sit.
Laastens maak ek 'n draai by Annelie Botes. Daar waar ek my pakkie sigarette kan uithaal sonder om soos 'n muishond te voel. Ek sal haar omhels en vra om 'n bietjie van haar innerlike krag, wat ek so nodig het om in dié mal-wordende wêreld te oorleef.